REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/321-14

24. decembar 2014. godine

B e o g r a d

ZAPISNIK

15. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 21. OKTOBRA 2014. GODINE

Sednica je počela u 8 časova i 50 minuta.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Dragoljub Zindović, Vladan Milošević, Radmilo Kostić, Jelena Mijatović, Aleksandar Jovičić, Đorđe Čabarkapa i Dejan Čapo.

Sednici su prisustvovali zamenici članova Odbora: Miloš Tošanić (zamenik člana Odbora Zorana Pralice), Ivana Dinić (zamenik člana Odbora Novice Tončeva), Goran Ćirić (zamenik člana Odbora Dragana Šutanovca), Ivan Bauer (zamenik člana Odbora Vladimira Marinkovića) i Dragan Jovanović (zamenik člana Odbora Mladena Grujića).

Sednici nisu prisustvovali članovi Odbora: Zoran Pralica, Dragomir Karić, Olivera Pauljeskić, Novica Tončev, Dragan Šutanovac, Ivan Karić, Vladimir Marinković, Mladen Grujić i Enis Imamović.

Sednici je prisustvovala narodni poslanik Milena Turk, koja nije član Odbora.

Sednici su, na poziv predsednika, prisustvovali: Željko Sertić, ministar privrede, Mirjana Filipović, državni sekretar u Ministarstvu rudarstva i energetike, Milun Trivunac, pomoćnik ministra privrede, Dušan Šutanovac, direktor Centra za tržište kapitala u Agenciji za privatizaciju, Branka Janković, posebni savetnik direktora Agencije za privatizaciju i Gordana Hajvazović, samostalni savetnik u Ministarstvu rudarstva i energetike.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o Agenciji za privatizaciju, koji je podnela Vlada (broj 011-3687/14 od 13. oktobra 2014. godine);

2. Razmatranje Predloga zakona o izmenama i dopunama Zakona o pravu na besplatne akcije i novčanu naknadu koju građani ostvaruju u postupku privatizacije, koji je podnela Vlada (broj 011-3688/14 od 13. oktobra 2014. godine);

3. Razmatranje Predloga zakona o utvrđivanju javnog interesa i posebnim postupcima eksproprijacije i pribavljanja dokumentacije radi realizacije izgradnje sistema za prenos električne energije 400 kV naponskog nivoa „Transbalkanski koridor- prva faza“, koji je podnela Vlada (broj 465-3034/14 od 25. septembra 2014. godine).

Na predlog predsednika, Odbor je, u skladu sa članom 76. Poslovnika Narodne skupštine, većinom glasova odlučio da vodi zajednički načelni pretres po prvoj i drugoj tački dnevnog reda.

Prva i druga tačka dnevnog reda – **Predlog zakona o izmenama i dopunama Zakona o Agenciji za privatizaciju; Predlog zakona o izmenama i dopunama Zakona o pravu na besplatne akcije i novčanu naknadu koju građani ostvaruju u postupku privatizacije**

U uvodnim napomenama, Željko Sertić, ministar privrede, je izneo da su predlozi zakona dobro pripremljeni u koordinaciji sa svim relevantnim činiocima u ekonomskom životu Srbije, sa stručnom javnošću i predstavnicima političkih stranaka. Ekonomija je zajednički cilj i interes. Svi dobri predlozi i konstruktivna kritika će biti predmet ozbiljnog razmatranja.

Milun Trivunac, pomoćnik ministra privrede, izneo je da se Predlogom zakona o izmenama i dopunama Zakona o Agenciji za privatizaciju vrši usklađivanje Zakona o Agenciji za privatizaciju sa odredbama novog Zakona o privatizaciji i proširuju nadležnosti Agencije za privatizaciju. Agenciji se daje ovlašćenje da može u ime i za račun trećeg lica, u granicama ovlašćenja, da prodaje svu imovinu, i pokretnu i nepokretnu.Novim Zakonom o privatizaciji poslovi iniciranja privatizacije nisu više u nadležnosti Agencije za privatizaciju. Shodno tome, briše se član 8. Zakona o Agenciji za privatizaciju. Proširuje se nadležnost Agencije pri korišćenju prava glasa po osnovu akcija čiji je zakoniti imalac Akcionarski fond, kako bi seomogućilo korišćenje prava nesaglasnih akcionara i dala mogućnost Agenciji da imenuje predstavnika Fonda u organe upravljanja društava u kojima Akcionarski fond ima više od 25% učešća u vlasništvu. Vrši se usaglašavanje metoda prodaje sa odredbama Zakona o privatizaciji. Predlogom zakona se predviđa da Agencija može podneti predlog za pokretanje stečajnog postupka prema subjektu privatizacije u slučaju postojanja jednog od stečajnih razloga utvrđenih zakonom kojim se uređuje postupak privatizacije i stečaj. Takođe je predviđeno da Agencija pokreće postupak likvidacije subjekta privatizacije, u skladu sa zakonom kojim se uređuje privatizacija i zakonom kojim se uređuju privredna društva. Agencija imenuje, kontroliše rad i razrešava likvidacionog upravnika. Upravni odbor Agencije za privatizaciju donosi program za prodaju imovine u slučaju kada ga nije doneo nadležni organ subjekta privatizacije. Delokrug poslova koje obavlja Upravni odbor Agencije za privatizaciju usaglašava se sa odredbama Statuta tako da Upravni odbor, na predlog direktora Agencije, odlučuje o zahtevima koji su u skladu sa propisima podneti Agenciji radi davanja saglasnosti. Zakon se takođe dopunjuje odredbama kojima se reguliše da za obavljanje poslova davanja saglasnosti direktor Agencije obrazuje jednu ili više komisija. Propisuje se sastav komisije i predviđaju uslovi koje član komisije treba da ispunjava, kao i druga relevantna pitanja za rad ove komisije. Propisuje se da komisiju za kontrolu izvršenja obaveza kupaca, odnosno strateškog investitora iz zaključenog ugovora o postupku privatizacije obrazuje ministar nadležan za poslove privrede. Osnovni cilj predloženih izmena i dopuna je da se rad Agencije učini što efikasnijim, kako bi privatizacija celokupnog društvenog kapitala i jednog dela javnog kapitala mogla da se sprovede u kratkim rokovima koje uređuje Zakon o privatizaciji. Svrha zakona je da se uvođenjem novih zakonodavnih rešenja nastavi i poboljša proces ostvarivanja prava iz privatizacije na način koji omogućava veći ekonomski efekat, zaštiti vrednost kapitala, uz veću transparentnost, kao i da se izvrši podsticaj razvoja tržišta hartija od vrednosti. Ulogom stečajnog i likvidacionog upravnika i objedinjavanjem ovih poslova u jednoj instituciji omogućava se efikasnije rukovođenje ovim značajnim procesima. Sadašnjim Zakonom o pravu na besplatne akcije i novčanu naknadu koju građani ostvaruju u postupku privatizacije je regulisano da se Akcionarski fond osniva kao zatvoreno akcionarsko društvo. Radi pojednostavljenja procedure i ekonomičnosti postupka, predložena je izmena Zakona i nastavak poslovanja Fonda u formi nejavnog akcionarskog društva. Predloženim izmenama se ne odustaje od osnovnog cilja zakona, a to je da se građanima koji su stekli status nosioca prava isplati novčana naknada od prodaje imovine Akcionarskog fonda, ali u pojednostavljenom postupku koji je pogodniji za građane. Sa tim u vezi, predložene su izmene ili brisanje svih odredaba zakona koje se odnose na uključivanje akcija Fonda na tržištu hartija od vrednosti, a u prelaznim odredbama je definisano da Fond nastavlja sa radom kao akcionarsko društvo čijim akcijama se ne trguje na organizovanom tržištu hartija od vrednosti. U međuvremenu je donet novi Zakon o privrednim društvima kojim su utvrđeni novi oblici organizovanja privrednih društava, kao i rokovi u kojima su društva dužna da se usaglase sa odredbama ovog zakona. Predlogom zakona se vrši i usklađivanje Zakona o pravu na besplatne akcije i novčanu naknadu koju građani ostvaruju u postupku privatizacije sa odredbama novog Zakona o privatizaciji, u smislu da se usklađuju metodi prodaje koji su definisani prethodnim Zakonom o privatizaciji, kao što je postupak javnih tendera i javne aukcije, a uvodi se novi metod prikupljanja ponuda javnim nadmetanjem, kao alternativni transparentni metod. Produžava se rok do kada će nosioci prava moći da prodaju besplatne akcije bez plaćanja troškova brokerskih usluga, troškova Beogradske berze i troškova Centralnog registra, depo i kliring hartija od vrednosti do 31. decembra 2016. godine, kako bi građani mogli pod istim uslovima da prodaju i akcije za čije se trgovanje još uvek nisu stekli uslovi. Time se obezbeđuje načelo ravnopravnosti za sve građane, kako za one koji su već trgovali besplatnim akcijama, tako i za one koji još uvek nisu iskoristili to pravo. Zakonom se omogućava da se pod istim uslovima može trgovati besplatnim akcijama, koje još uvek nisu podeljene ili za čije se trgovanje još uvek nisu stekli uslovi. Takođe, produžava se rok u kome će JP „Elektroprivreda Srbije“ sprovesti korporativizaciju, o čemu će odluku doneti osnivač. Glavni ciljevi ovog zakona su da se predloženim izmenama i dopunama usaglasi poslovanje Akcionarskog fonda sa novim odredbama Zakona o privrednim društvima i novim Zakonom o privatizaciji. Izmene Zakona treba da omoguće više mogućnosti za unovčavanje imovine Akcionarskog fonda, što je neophodno u uslovima ekonomske krize i nedovoljno brzog oporavka tržišta kapitala, kako bi se građanima koji su stekli status nosioca prava isplatila novčana sredstva. Takođe, izmena zakona treba da doprinese jednostavnijem i ekonomičnijem načinu isplate novčane naknade građanima u odnosu na prvobitno predviđeni koncept, čime bi se ostvarila ušteda troškova, kako samim građanima, tako i budžetu Republike Srbije.

U diskusiji narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li prodaja kapitala javnih preduzeća podrazumeva prethodni postupak rasprave o celishodnosti prodaje, jer se radi o kapitalu velike vrednosti, a posebno kada se radi o infrastrukturnoj delatnosti kao što su delatnosti koje obavljaju javna preduzeća „Srbijagas“ ili „Elektromreža Srbije“;

- da li postoje bilo kakve projekcije kada bi građani mogli da očekuju ostvarivanje svojih prava na besplatne akcije i novčanu naknadu;

- da li Agencija za privatizaciju može podneti predlog za pokretanje stečajnog postupka i prema subjektu privatizacije koji je privatizovan pre donošenja novog Zakona o privatizaciji;

- ko je odgovoran za produžavanje roka za evidentiranje imovine javnih preduzeća i za produžavanje roka za završetak korporativizacije JP „Elektroprivreda Srbije“.

U raspravi je izneto da su trenutno u postupku privatizacije JP „Resavica“ i JP „Zavod za udžbenike“, koji nisu sproveli kompletan postupak uređenja svojinskih odnosa shodno Zakonu o javnoj svojini i Zakonu o javnim preduzećima, čime se i postavlja pitanje predmeta privatizacije. Izneto je mišljenje da je ista situacija kod većine javnih preduzeća, odnosno da je redak slučaj da je neko pravno lice uredilo svojinske odnose, zbog čega su i produženi rokovi za primenu pojedinih odredaba Zakona o javnoj svojini. Izneto je da je formulacija člana 4. kojim se menja član 9. Zakona u stavu 1. tačka 1. gde nakon zareza stoji: „kao i mere za pripremu i rasterećenje obaveza subjekta privatizacije“ nejasna i formalno-pravno netačna, i da umesto predloženog teksta, treba bi da stoji: „predlaže mere neophodne za uspešno sprovođenje privatizacije nad subjektom privatizacije, čime se podrazumeva i poravnanje iz dužničko-poverilačkih odnosa“. Izneta je primedba da „rasterećenje obaveza“ nije pojam iz Zakona o obligacionim odnosima i da je formulacija nejasna u pogledu procedure prema kojoj se rasterećenje sprovodi. Predlogom zakona predviđeno je da Agencija prikuplja podatke o potencijalnim kupcima subjekta privatizacije, ali je izneto mišljenje da prikupljanje podataka nije suštinski posao Agencije za privatizaciju i da je potrebno konkretnije formulisati da Agencija prikuplja i obrađuje podatke o potencijalnim kupcima kapitala i imovine subjekata privatizacije koji su iskazali zainteresovanost za učešće u postupku privatizacije.

Predlog zakona o izmenama i dopunama Zakona o pravu na besplatne akcije i novčanu naknadu koju građani ostvaruju u postupku privatizacije predstavlja usaglašavanje sa trenutnom situacijom u pogledu raskinutih ugovora o privatizaciji. Predloženo je da zakon predvidi da je osnivač JP „Elektroprivreda Srbije“ dužan da obezbedi da ovo preduzeće promeni pravnu formu i svoj osnovni kapital iskaže u akcijama određene nominalne vrednosti, na osnovu korigovane knjigovodstvene vrednosti kapitala do 31. decembra 2016. godine, jer Republika Srbija kao osnovač ima svoje predstavnike u organima upravljanja javnih preduzeća. Zakonodavna vlast je donela Zakon o javnoj svojini, Zakon o javnim preduzećima i Zakon o privrednim društvima, što predstavlja pravni osnov za sprovođenje prethodnih radnji i uređenje svojinskih, obligacionih i organizacionih odnosa u javnim preduzećima i sprovođenje postupaka za iskazivanje kapitala u akcijama. Izneto je mišljenje da model korigovane knjigovodstvene vrednosti nije najbolje rešenje, imajući u vidu da je njegova suština imovina umanjena za obaveze i da je potrebno prethodno ustanoviti da li je imovina preneta sa Republike Srbije na javna preduzeća i prema kom metodu je procenjivana, jer se otvara suštinsko pitanje procene vrednosti kapitala, posebno tako važnog sistema kakvo je Javno preduzeće „Elektroprivreda Srbije“.

Iznet je predlog da se u Predlogu zakona o izmenama i dopunama Zakona o Agenciji za privatizaciju precizira da direktor Agencije može obrazovati komisiju od pet članova za obavljanje poslova davanja saglasnosti i da se četiri člana komisije imenuju se iz reda zaposlenih u Agenciji na neodređeno vreme, koji u prošlosti nisu bili članovi nadzornog, upravnog, niti savetodavnog tela u bilo kojoj firmi za koju komisija daje saglasnost za zaključenje kupoprodajnog ugovora.

Povodom diskusije, Željko Sertić, ministar privrede, istakao je da je predlog da članovi komisije budu zaposleni u Agenciji za privatizaciju konstruktivan i da bi amandman kojim se to precizira bio prihvatljiv.

Branka Janković, posebni savetnik direktora Agencije za privatizaciju, iznela je da je utvrđivanje kapitala javnog ili nekog drugog preduzeća koje se privatizuje prethodno pitanje u svakoj privatizaciji, odnosno da ni jedno preduzeće ne može da se privatizuje dok se ne utvrdi visina i struktura njegovog kapitala. Pitanje rasterećenja subjekta privatizacije je terminološko pitanje i taj termin se nalazi u Zakonu o privatizaciji. Rasterećenje subjekta privatizacije je definisano kao otpis duga, odnosno konverzija duga u ulog. Što se tiče prikupljanja podataka o potencijalnim kupcima subjekata privatizacije, redakcijska primedba da se pored prikupljanja podataka vrši i obrada pravno ne menja suštinu i može biti prihvatljiva ukoliko bude podneta u vidu amandmana. Korigovana knjigovodstvena vrednost kao pojam podrazumeva primenu svih računovodstvenih standarda. U proceni vrednosti osnovnih sredstava primenjuje se međunarodni računovodstveni standard 16. Postupak stečaja je moguće pokrenuti za svako preduzeće koje se nalazi u portfelju Agencije za privatizaciju ukoliko ispunjava jedan od razloga predviđenih Zakonom o privatizaciji i koji je predviđen Zakonom o stečaju. Agencija može da predloži pokretanje stečajnog postupka, ali odluku o tome donosi sud.

Dušan Šutanovac, direktor Centra za tržište kapitala u Agenciji za privatizaciju, je izneo da Agencija za privatizaciju već četiri godine od osnivanja Akcionarskog fonda nastoji da unovči imovinu Fonda, koja je već delom unovčena. Sredstva se nalaze na posebnom računu i ona su predviđena za isplatu novčane naknade građanima. Ima dosta udela Akcionarskog fonda koje će biti teško unovčiti na tržištu, jer su to uglavnom firme koje loše posluju ili su u stečaju. Izrazio je nadu da će se rokovi za završetak privatizacije poštovati, a zavisiće od podele svih akcija javnih preduzeća, konkretno i EPS-a. Do kraja 2016. godine će se Fond truditi da unovči što više imovine, što će zavisiti od odluke Vlade da li će se čekati da se kompletna imovina Akcionarskog fonda unovči, pa da se onda isplati novčana naknada ili će se isplaćivati sukcesivno u određenom momentu kada se steknu uslovi.

U diskusiji su učestvovali Aleksandra Tomić, Goran Ćirić, Dragan Jovanović, Vladan Milošević, Ivan Bauer, Željko Sertić, Branka Janković i Dušan Šutanovac.

a) Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o Agenciji za privatizaciju u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

b) Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o pravu na besplatne akcije i novčanu naknadu koju građani ostvaruju u postupku privatizacije u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Treća tačka dnevnog reda **–** **Predlog zakona o utvrđivanju javnog interesa i posebnim postupcima eksproprijacije i pribavljanja dokumentacije radi realizacije izgradnje sistema za prenos električne energije 400 kV naponskog nivoa „Transbalkanski koridor- prva faza“**

U uvodnim napomenama, Mirjana Filipović, državni sekretar u Ministarstvu rudarstva i energetike, istakla je da se Predlog zakona odnosi na utvrđivanje javnog interesa u posebnim postupcima eksproprijacije zemljišta i pribavljanja dokumentacije za izgradnjusistema za prenos električne energije 400 kV naponskog nivoa. Zakonom će se ubrzati postupak izdavanja dozvola i omogućiti kraći investicioni ciklus u sektoru energetike. U prvoj fazi predviđena je izgradnja objekata i dela mreže za prenos električne energije za koje već postoji planska dokumentacija. Ovim zakonom bi se rešili svi problemi vezani za dobijanje dozvola i skratio postupak, u cilju poštovanja rokova i zahteva EU u pogledu razvoja elektro mreže. Izgradnjom Transbalkanskog koridora se podstiče i omogućava deo investicija i povezivanje svih vidova obnovljivih izvora energije na sistem za prenos električne energije. Navela je primer da bez investicija, postojeći sistem ne može da izdrži priključenje dva vetro-parka. Sprovođenje ovog zakona će imati pozitivan efekat i na platni bilans, jer će omogućiti povećanje izvoza električne energije i dovesti do smanjenja gubitaka u prenosnoj mreži koji su sada na nivou od oko 2,7%, odnosno do 50 miliona evra na godišnjem nivou. Rezultat smanjenja gubitaka u prenosnoj mreži je i smanjenje emisije CO2 što je takođe obaveza u procesu pristupanja EU. U drugoj fazi realizacije projekta izgradnje Transbalkanskog koridora predviđena je izgradnja interkonekcija prema Bugarskoj i Rumuniji. Istakla je da je projekat Pančevo-Rešice sa rumunske strane već u završnoj fazi.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li je, prema važećim propisima, obavezno saslušavanje stranaka u postupku sprovođenja eksproprijacije zemljišta;

- šta će biti sa građanima koji će biti primorani da prodaju zemljište.

U raspravi, izneto je mišljenje da je Predlog zakona po svojoj suštini lex specialis i da se neće moći ništa drugo graditi ispod ovih dalekovoda. Prema odredbi člana 6. Predloga zakona nadležni organi postupaće po pravilima skraćenog upravnog postupka. Predlog za eksproprijaciju dostavljaće se na izjašnjavanje vlasniku nepokretnosti koji je dužan da se izjasni u roku od pet dana od dana prijema predloga, a nadležni organ donosi rešenje bez prethodnog saslušavanja stranaka, što nije logično. Izneto je mišljenje da je nelogičnost u Predlogu zakona što se omogućava izgradnja dalekovoda bez obaveze podnošenja kopije plana parcela i izvoda iz katastra podzemnih instalacija. U praksi ovo može da dovede to toga da se postave betonski stubovi, a da se ne zna da li se ispod nalazi podzemna instalacija telefonskih kablova ili neke druge infrastrukture. Međutim, izneto je i da bi se nešto gradilo potrebna je, prema važećim propisima, saglasnost svih javnih preduzeća i za podzemne instalacije, a za to bi bilo potrebno još dve godine. Prema odredbi člana 13. Predloga zakona upravni spor vodiće lokalne samouprave. Ukoliko u upravnom sporu reše po žalbi u korist stranke nezadovoljne visinom otkupa zemljišta, to će nadomestiti iz sopstvenih prihoda. Ukazano je da se može desiti da JP „EPS“ oduzme zemljište i postavi stubove, a da opštine, odnosno lokalne samouprave moraju to da plate.

Izneto je mišljenje da predložena rešenja nisu u skladu sa Zakonom o eksproprijaciji, Zakonom o Vladi i sa Ustavom RS. Utvrđivanje javnog interesa za izgradnju objekata javne namene u nadležnosti je Vlade. Predloženim rešenjima građani, vlasnici nepokretnosti onemogućeni su da zaštite svoja prava u predloženom postupku eksproprijacije, odnosno ne obezbeđuje se jednaka zaštita stranaka u postupku, saglasno članu 35. stav 1. Ustava RS, o čemu je već Ustavni sud prilikom ocene ustavnosti pojedinih odredbi Zakona o eksproprijaciji ukazivao u svojoj odluci 17/2011, objavljenoj u Službenom glasniku Republike Srbije broj 55/2013. Da je eksproprijacija na vreme izvršena i na pravičan način, ne bi bilo problema. Problem je što je predviđeno da se za pet dana uradi sve što nije na vreme urađeno. Međutim, izneto je i da smo već imali utvrđivanje postojanja javnog interesa i po pitanju projekta „Južni tok“ gde je u pitanju preko 20.000 parcela i da je potrebno imati u vidu da se stara mreža zamenjuje novom i novim interkonekcijama, i da preko tih parcela već postoje izgrađeni dalekovodi. Izgradnja vetro-parka u Istočnoj Srbiji stoji četiri godine i pored toga što je izdata energetska dozvola za 280 megavata što je trećina proizvodnje električne energije iz HE Đerdap, a koja ne može da se priključi na mrežu bez ulaganja od oko 30 miliona evra u novu mrežu, a investicija je vredna oko 400 miliona evra. Za investicije u proizvodnju električne energije iz obnovljivih izvora su zainteresovani mnogi investitori.

Povodom diskusije, Mirjana Filipović je pojasnila da se, u postupku izdavanja građevinske dozvole pred ministarstvom nadležnim za poslove građevinarstva ili energetske dozvole pred Ministarstvom rudarstva i energetike, ne saslušavaju stranke u smislu pozivanja stranke da se sasluša, već se o zahtevu odlučuje na osnovu dokumentacije. Strankama je data mogućnost da se izjasne o predlogu u roku od pet dana, sa pravom žalbe. Iznela je da su strani investitori nezadovoljni što ništa nije urađeno na ovom projektu i što građevinske dozvole nisu izdate, a Republika Srbija plaća kazne i penale.

U diskusiji su učestvovali Aleksandra Tomić, Dragan Jovanović, Goran Ćirić i Mirjana Filipović.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o utvrđivanju javnog interesa i posebnim postupcima eksproprijacije i pribavljanja dokumentacije radi realizacije izgradnje sistema za prenos električne energije 400 kV naponskog nivoa „Transbalkanski koridor- prva faza“ u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Sednica je zaključena u 10 časova i 15 minuta.

Sastavni deo zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |